रामभुआल निषाद की सभा चल रही थी। इसी बीच शाम को करीब पौने छह बजे काजल निषाद अपने समर्थकों के साथ सभा करने पहुंच गईं। आरोप है कि जब काजल निषाद पहुंची तो रामभुआल की सभा से कुछ पब्लिक काजल की सभा में आने लगी। इससे गुस्साए रामभुआल समर्थकों के बीच कहासुनी हुई और यह कहासुनी मारपीट में बदल गई। महावीर छपरा का सभा स्थल देखते ही देखते जंग के मैदान में बदल गया। दोनों पक्षों के समर्थकों ने जमकर मारपीट की। कई लोग घायल हो गए। मारपीट के बाद रामभुआल वहां से निकल गए जबकि काजल निषाद ककराखोर गांव के पास अपने समर्थकों के साथ गोरखपुर-बनारस हाइवे पर बैठ गई। हमले में काजल निषाद के बाएं हाथ पर चोट लगी। काजल के हाथ से खून बहता देख उसके साथ सैकड़ों महिलाएं भी सड़क पर बैठ गईं। काजल की मांग थी कि रामभुआल पर हत्या के प्रयास का मुकदमा दर्ज कर तत्काल गिरफ्तार किया जाए। उनकी प्रत्याशिता रद्द कर एसओ बेलीपार को भी हटाया जाए। अफसरों ने मांगों पर त्वरित कार्रवाई करने का आश्वासन दिया।